Roberta Metsola saret l-iżgħar President tal-Parlament Ewropew ta' kull żmien. Wara l-elezzjoni l-President saħqet fuq il-bżonn li l-proġett Ewropew jissaħħaħ. Hi u titkellem waqt il-plenarja, qalet: "Irrid li n-nies jerġgħu jibdew jemmnu fil-proġett tagħna u jkunu entużjasti li jagħmlu parti minnu; it-twemmin li l-ispazju tagħna jsir aktar sikur, aktar ġust u aktar ekwu". "L-Europa [...] tissarraf fina lkoll f'li naqbżu għal xulxin, f'li nqarrbu l-popli tagħna, tfisser li lkoll kemm aħna niddefendu l-prinċipji ta' ommijietna u ta' missirijietna li ġabruna mill-irmied tal-gwerra u tal-Olokawst, għall-paċi, għat-tama u għall-prosperità." Metsola elenkat il-bosta sfidi li l-Ewropa għandha quddiemha, fosthom il-ġlieda kontra d-diżinformazzjoni, il-pressjonijiet esterni, il-bżonn tal-irkupru ekonomiku u tat-tranżizzjoni ekoloġika u diġitali. "Il-mudell Ewropew tagħna ta' ekonomiji u soċjetajiet miftuħa huwa mudell li jien kburija bih. Huwa mudell li jeħtieġ insostnu biex jilqa' għall-pressjonijiet li jisfa taħthom", qalet. Metsola, li għalqet 43 sena dakinhar tal-elezzjoni, hija l-iżgħar president fl-istorja tal-Parlament Ewropew. Fid-diskors tagħha, tkellmet dwar il-bżonn li jiġu involuti ż-żgħażagħ fil-proġett Ewropew: "Jekk irridu ngħollu l-Ewropa fil-livelli mwiegħda lill-ġenerazzjonijiet ta' għada, jeħtieġ li mil-lum nibdew insawru xi ħaġa saħansitra aktar b'saħħitha, xi ħaġa li żżomm il-pass maż-żminijiet li tixpruna lill-pubbliku aktar żagħżugħ u aktar xettiku jemmen fl-Ewropa". Fit-18 ta' Jannar, Metsola kisbet il-maġġoranza tal-voti tal-Ewroparlamentari u għaddiet liż-żewġ kandidati l-oħra, Alice Kuhnke (Ħodor/AĦE, l-Iżvezja) u Sira Rego (Ix-Xellug, Spanja). Roberta Metsola hija t-tielet mara fit-tmun tal-Parlament Ewropew wara Simone Veil li kienet President mill-1979 sal-1982 u Nicole Fontaine fil-kariga mill-1999 sal-2002. Fid-diskors tagħha fil-plenarja, Metsola enfasizzat l-impenn tal-Parlament għad-diversità, l-ugwaljanza bejn il-ġeneri u l-ħarsien tad-drittijiet tan-nisa. Il-President esprimiet il-konvinzjoni tagħha li ma kinux se jgħaddu 20 sena oħra qabel ma mara oħra tieħu l-kariga ta' President tal-Parlament Ewropew. Il-politiku Maltija tal-Partit Popolari Ewropew (PPE) daħlet fil-Parlament Ewropew fl-2013. F'Novembru 2020 ġiet eletta l-ewwel Viċi President, wara li Mairead McGuiness inħatret Kummissarju Ewropea. Skopri aktar dwar ir-rwol tal-President tal-Parlament u ara l-filmat ta' jum l-elezzjoni. Għal aktar informazzjoni: Sit web tal-President tal-Parlament (EN) Il-President tal-Parlament Ewropew fuq Twitter Materjali awdjoviżivi tal-elezzjoni Infografika dwar il-Presidenti tal-Parlament Ewropew kollha mill-1979 sal-lum Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF